กรมศุลฯแจงสถิติส่งออกหน้ากากอนามัยเป็นช่วงก่อนมีประกาศควบคุม
กรมศุลกากรชี้แจง สถิติส่งออกหน้ากากอนามัยเป็นช่วงก่อน กระทรวงพาณิชย์ออกประกาศควบคุม ระบุหลังมีประกาศส่งออกน้อยมาก อ้างตัวเลข330ตันมีสินค้าอื่นด้วย
11 มี.ค. 2563

เมื่อวันที่ 11 มี.ค. 63 กรมศุลกากรได้เผยแพร่เอกสารชี้แจงการแถลงข่าวเรื่องการส่งออกหน้ากากอนามัย โดยระบุว่า ในการแถลงข่าวกรมศุลกากรประจำเดือนมี.ค.63 ซึ่งกรมศุลกากรได้ชี้แจงว่าข่าวในโซเชียลมีเดีย เรื่อง หน้ากากอนามัยจำนวน 5 ล้านชิ้นถูกกักโดยกรมศุลกากรขอแบ่งจำนวน 2 ล้านชิ้นนั้น ไม่เป็นความจริง และสื่อมวลชนได้มีการสอบถามเพิ่มเติมเกี่ยวกับในประเด็นสถิติการนำเข้าส่งออก-หน้ากากอนามัยในช่วงเดือน ม.ค.-ก.พ.63 โดยมีการเขียนข่าวว่ามีการส่งออกหน้ากากอนามัยเป็นจำนวน 330 ตัน
ในการนี้กรมศุลกากรขอชี้แจงว่า ตัวเลขดังกล่าวเป็นตัวเลขจากพิกัดศุลกากรซึ่งรวมสินค้าชนิดอื่นนอกจากหน้ากากอนามัยอีกหลายชนิด เช่น ชุดผ้าหุ้มเบาะ เชือกผูกรองเท้า ผ้ากันเปื้อน ผ้าคลุม สายคล้องคอทำด้วยผ้าทอเป็นต้น
โดยที่ตัวเลขดังกล่าวเป็นตัวเลขในช่วงเดือน ม.ค. 63 ถึง วันที่ 4 ก.พ.63 ก่อนที่จะมีประกาศคณะกรรมการกลางว่าด้วยราคาสินค้าและบริการ ฉบับที่ 2 พ.ศ. 2563 ลงวันที่ 4 ก.พ.63 เรื่องการควบคุมการส่งออกไปนอกราชอาณาจักรซึ่งหน้ากากอนามัย ซึ่งมีผลบังคับตั้งแต่วันที่ 5 ก.พ. 63 เพื่อควบคุมการส่งออกหน้ากากอนามัย เพื่อลดการขาดแคลนหน้ากากอนามัยในประเทศ
กรมศุลกากรได้ตระหนักและให้ความสำคัญในการปฏิบัติหน้าที่ตามกฎหมาย และระเบียบที่เกี่ยวข้องอย่างเคร่งครัด โดยนับตั้งแต่กระทรวงพาณิชย์ออกประกาศควบคุมการส่งออกหน้ากากอนามัยตั้งแต่วันที่ 5 ก.พ. 63 มีปริมาณการส่งออกน้อยมาก